**BA erialapraktika koolis (6 EAP).**

Praktika juhend.

Üliõpilane leiab praktikakoha või pöördub praktikakoha leidmiseks erialajuhi poole. Praktika algab sissejuhatava seminariga, eneseanalüüs tuleb esitada enne praktika algust. Praktika lõpeb kokkuvõtva seminariga.

Praktika arvestuse saamiseks koostab üliõpilane praktikamapi, mis sisaldab:

1. Eneseanalüüsi enne praktikat
2. Praktikakoha kirjeldust
3. Praktikapäevikut tööpäevade lõikes, täidetud vaatluslehti ja kirjalikke intervjuusid.
4. Praktikakoha kinnituskirja (soovitavalt koos iseloomustusega)
5. Eneseanalüüsi pärast praktikat

**Enne praktikat kirjutab üliõpilane eneseanalüüsi**, milles vastab järgmistele küsimustele:

1. Kuidas hindan enda erialaseid oskuseid ja teadmisi üldiselt, mis on minu tugevused ja nõrkused?
2. Minu ootused praktikale, miks valisin praktika sooritamiseks just selle asutuse/ organisatsiooni?
3. Missuguseid enda omadusi, oskusi tahan praktika jooksul proovile panna?
4. Mida tahan näha ja õppida?

**Praktika ülesanded:**

Praktika kestab kolm töönädalat (120 tundi).

Nädal 1.

Vastavalt kooli võimalustele sooritada nädala jooksul järgmised ülesanded:

1. Olla 1 päev töövarjuks ühele juhtkonna liikmele (direktor, õppealajuhataja, arendusjuht), kirjeldada tööpäeva jooksul toimunud töölõike praktikapäevikus.
2. Olla 2 päeva töövarjuks õpetajale, kelle tundides ollakse teisel nädalal abiõpetajaks. Tundide vaatlemise fookuses on õpetaja töö kirjeldamine vastavalt vaatlusülesannetele.
3. Saata üks päev ühte klassi, vaadelda neid erinevate tundide lõikes. (vt. vaatlusülesanded)
4. Teha kaks intervjuud – üks kogenud õpetajaga, teine algaja õpetajaga. Intervjuud vormistada kirjalikult.

Nädal 2 ja 3.

Töö abiõpetajana vastavalt erialaõpetaja antud ülesannetele, milleks ei saa olla tervikliku tunni andmine, küll aga lühiesitluste koostamine, mõne õpilase individuaalne toetamine, lisamaterjalide koostamine vastavalt õpetaja juhistele (nt. teksti või filmi jaoks küsimuste koostamine), tunnikontrollide parandamine vastavalt etteantud juhisele jms.

**Pärast praktikat koostab üliõpilane eneseanalüüsi**, milles vastab järgmistele küsimustele:

1. Kas praktika eesmärk sai täidetud? Mida nägin ja õppisin?
2. Kuidas sain erialaselt hakkama, mida tegin hästi ja mida oleksin võinud paremini teha?
3. Kuidas toetas minu õppekaval omandatu minu toimetulekut praktikal? Kas oli aineid, mis olid antud praktika valguses eriti kasulikud? Mida oleks võinud paremini teada/ osata?
4. Kas seostan oma tulevikku tööga koolis ja mis tingimustel? Mida mul oleks selleks veel vaja õppida/ osata/ teada?

LISA 1

Küsimused intervjuudeks (kumbki max. 30 min).

Esimene intervjuu tehakse vastava eriala pikema õpetamiskogemusega õpetajaga, teine algaja õpetajaga, praktikamappi lisatakse intervjuude ülestähendused ja üliõpilase analüüs intervjuudest. Intervjuu läbiviimisel lähtuda järgmistest küsimustest:

1) Palun rääkige oma tööst õpetajana (intervjueeritav peab saama veidi mõelda ja rääkida sellest, mis on tema jaoks tähenduslik tema töös, tegevused jm sellega seonduv. Oluline on silmas pidada, mida õpetaja ise oluliseks peab.)

2) Mis eristab antud eriala õpetaja tööd teiste õpetajate tööst? Kirjeldage raskusi ja rõõme.

LISA 2

Vaatluse fookus: õpetaja tegevus. Ülesanne on vaadelda ja peegeldada, subjektiivsete hinnanguteta.

Küsimused tunnivaatlusteks:

1. Kuidas algab tund? Mida õpetaja teeb?
2. Missugustest osadest tund koosneb? Mis on tunni eesmärk? Kirjeldage õpetaja tegevust erinevate tunni osade jooksul.
3. Mis on tunni teema(d)?
4. Kuidas tund lõppeb?
5. Mida Teie hinnangul selles tunnis õpiti.

Küsimus vaatluspäeva lõpuks:

1. Kas õpetaja käitumine, tunni läbiviimine jms. oli erinevate klasside lõikes erinev? Millest olid Teie hinnangul erinevused tingitud?
2. Kirjeldage antud päeva tundide ülesehitust üldiselt – millistest elementidest koosnevad antud eriala tunnid tavaliselt antud vaatluspäeva alusel?

LISA 3

Vaatlusülesanded klassi jälgimiseks (klassist kirjutades palume mitte mainida nimesid).

1. Nimetage tunni teema ja kirjeldage lühidalt peamisi tegevusi tunnis.
2. Kirjeldage antud klassi käitumist ja kaasatöötamist erinevate õpetajate tundides. Kas kaasa töötamine erines, kas oskate pakkuda, miks?